與善果師遊石堵
作者：沈遼
朝代：宋

paragraphs: 秋風日已佳，幽尋欲誰與。
邂逅得佛子，逍遥臨石堵。
江南氣候晚，九月始無暑。
木葉乍隕霜，川原新濯雨。
喬松轉山路，中天掲華宇。
由來安禪寂，不當混泥土。
侵尋得幽步，周旋聞密語。
芥蔕同一生，天地同一旅。
歡戚自流轉，悠悠意何補。
倦羽息深林，游魚依夕渚。
吾生幸無事，陶然知所處。
日晏坐北軒，何用論今古。